
Na početku odgojno-obrazovnog procesa u ETAPI DOGOVORA ispitujemo interese i potrebe. Potrebe ispitujemo ako se bavimo odgojnim problemom, a interese ako se radi o obrazovnim sadržajima. 


	Ako rješavamo neki odgojni problem individualni ili grupni uvijek se uzroci nalaze u sferi osnovnih potreba. Potrebe su biološke, socijalne i samoaktualizacijske. Koja je od potreba konkretno ugrožena treba doznati u kontaktu s učenikom/učenicom ili učenicima. Za to postoje mnogi postupci koje ćemo upoznati, ali je važno uspostaviti odnos povjerenja i suradnje s učenikom/učenicom ili učenicima. Točnim utvrđivanjem uzroka problema, koji se u pravilu nalaze u potrebama, stvaramo pretpostavke uspješnosti odgojnog procesa.


	Kad se radi o obrazovnom procesu u kojem realiziramo neku temu iz programa uvijek polazimo od onoga što učenici o tome već znaju ili žele znati, od prethodnih iskustava i doživljaja, kao i sposobnosti koje su već razvili. Interesi mogu biti spoznajni (ako se radi o znanstvenom obrazovanju), doživljajni (ako se radi o umjetničkom obrazovanju) i psihomotorni (ako se radi o tehnološkom obrazovanju). Postoje mnogi postupci kao što je postavljanje pitanja o temi, razgovor o tome što već znamo, iznošenje vlastitih pretpostavki i hipoteza, razgovor o očekivanjima, ispitivanje inicijalnog stanja i sl. Ispitivanje interesa preduvjet je za uspješnost obrazovnog procesa, ali je istovremeno i značajan motivirajući čin koji nastavu čini prilagođenu interesima učenika.


	Ako smo uspješno obavili ispitivanje interesa i potreba onda smo stvorili preduvjete za programiranje, planiranje i pripremanje, što su sve  također važni aspekti etape DOGOVOR.








